CELEX: 32011D0208
Language: lt
Date: 1301616000000
Title: 2011/208/ES: 2011 m. balandžio 1 d. Komisijos įgyvendinimo sprendimas dėl Sąjungos finansinės paramos, skirtos skubių kovos su Niukaslio liga priemonių Ispanijoje 2009 m. išlaidoms atlyginti (pranešta dokumentu Nr. C(2011) 2062)

2.4.2011   
            
            
               LT
            
            
               Europos Sąjungos oficialusis leidinys
            
            
               L 87/29
            
         KOMISIJOS ĮGYVENDINIMO SPRENDIMAS
   2011 m. balandžio 1 d.
   dėl Sąjungos finansinės paramos, skirtos skubių kovos su Niukaslio liga priemonių Ispanijoje 2009 m. išlaidoms atlyginti
   (pranešta dokumentu Nr. C(2011) 2062)
   (Tekstas autentiškas tik ispanų kalba)
   (2011/208/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. gegužės 25 d. Tarybos sprendimą 2009/470/EB dėl išlaidų veterinarijos srityje (1), ypač į jo 6 straipsnio 2 dalį,
   kadangi:
   
               (1)
            
            
               Niukaslio liga yra užkrečiama virusinė liga, nuo kurios gaišta daug naminių paukščių.
            
         
               (2)
            
            
               Kilus Niukaslio ligos protrūkiui, yra pavojus, kad prekiaujant gyvais naminiais paukščiais ar jų produktais ligos sukėlėjas gali pasklisti ne tik kituose tos valstybės narės naminių paukščių ūkiuose, bet ir kitose valstybėse narėse ir trečiosiose šalyse.
            
         
               (3)
            
            
               Todėl šios ligos protrūkis gali greitai įgauti epidemijos mastą, dėl kurio paukštininkystės pelningumas galėtų žymiai sumažėti.
            
         
               (4)
            
            
               1992 m. liepos 14 d. Tarybos direktyvoje 92/66/EEB, nustatančioje Bendrijos Niukaslio ligos kontrolės priemones (2), nustatytos priemonės, kurių valstybės narės turi imtis nedelsdamos kilus ligos protrūkiui, kad skubos tvarka būtų neleista virusui plisti.
            
         
               (5)
            
            
               Sprendime 2009/470/EB nustatytos Bendrijos finansinės paramos, skirtos specialiųjų veterinarijos priemonių, įskaitant skubias priemones, išlaidoms padengti, skyrimo procedūros. Pagal to sprendimo 3 straipsnio 2 dalį ir 6 straipsnio 2 dalį valstybės narės gauna finansinę paramą tam tikrų kovos su Niukaslio liga priemonių išlaidoms atlyginti.
            
         
               (6)
            
            
               Sprendimo 2009/470/EB 3 straipsnio 6 dalyje nustatytos taisyklės, kokiai daliai valstybės narės išlaidų atlyginti gali būti skiriama Bendrijos finansinė parama.
            
         
               (7)
            
            
               Skubių kovos su Niukaslio liga priemonių išlaidoms atlyginti Sąjungos finansinė parama skiriama pagal taisykles, nustatytas 2005 m. vasario 28 d. Komisijos reglamente (EB) Nr. 349/2005, nustatančiame Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles (3).
            
         
               (8)
            
            
               2009 m. lapkričio 26 d. Ispanijoje nustatytas Niukaslio ligos protrūkis. Ispanija ėmėsi kovos su šiais ligos protrūkiais priemonių pagal Direktyvą 92/66/EEB ir Sprendimo 2009/470/EB 3 straipsnio 2 dalį.
            
         
               (9)
            
            
               Ispanija visiškai įvykdė techninius ir administracinius reikalavimus, nustatytus Sprendimo 2009/470/EB 3 straipsnio 2 dalyje ir Reglamento (EB) Nr. 349/2005 6 straipsnyje.
            
         
               (10)
            
            
               2009 m. gruodžio 23 d., 2010 m. sausio 26 d. ir 2010 m. vasario 25 d. Ispanija pateikė išlaidų, patirtų taikant kovos su Niukaslio liga priemones, sąmatą.
            
         
               (11)
            
            
               Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sąjungos finansinė parama Ispanijai
   1.   Sąjungos finansinė parama gali būti skirta Ispanijai išlaidoms, kurias ši valstybė narė patyrė 2009 m. taikydama kovos su Niukaslio liga priemones pagal Sprendimo 2009/470/EB 3 straipsnio 2 dalį ir 6 straipsnio 2 dalį, atlyginti.
   2.   1 straipsnyje nurodyta finansinė parama bus nustatyta vėliau priimtu sprendimu, remiantis Sprendimo 2009/470/EB 40 straipsnio 2 dalyje nustatyta tvarka.
   2 straipsnis
   Adresatas
   Šis sprendimas skirtas Ispanijos Karalystei.
   
      Priimta Briuselyje 2011 m. balandžio 1 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL L 155, 2009 6 18, p. 30.
   
      (2)  OL L 260, 1992 9 5, p. 1.
   
      (3)  OL L 55, 2005 3 1, p. 12.